作者:王邁
標題:賀新郎
內容:此是河清宴。覺朝來、薰風滿入，生綃團扇。太守愁眉才一展，且喜街頭米賤。且莫管、官租難辦。繞砌苔錢無限數，更蓮池、雨過珠零亂。盡買得，凌波面。家山樂事真堪羨。記年時、荔支新熟，荷筒齊勸。底事來尋蕉鹿夢，贏得乾忙似箭。笑富貴、都如郵傳。做了豐年還百姓，便蓴鱸、歸興催張翰。看卿等，上霄漢。